楊周輔來考試刑法同在別闈剛直士也喜爲賦此
作者：晁公遡
朝代：宋

paragraphs: 風俗嗟久衰，所見皆軟熟。
今年客益州，得此一士足。
古來豐鎬都，氣壓瀍澗卜。
豈須和氏璧，自有藍田玉。
琉璃非不佳，炯炯先奪目。
只堪供把玩，彼脆寧受觸。
愛君堅重質，坐閲世翻覆。
來試法家流，因論廷尉獄。
張湯善爰書，專亂漢約束。
何嘗守律令，正爾舞桎梏。
若人甚耿介，不待城旦讀。
恨我無長風，送君騎鴻鵠。